Cuneiform Tablet Kayseri 309
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
MAŠKIM um-ma-a-nu PUZUR₄-a-šur ú me-er-ú PUZUR₄-a-šur a-na en-na-sú-en₆ iṣ-ba-at-ni-a-tí-ma lá li-bi ì-lí-ma a-bu-ni me-et-ma i-mu-at a-bi-ni um-me-a-nu a-bi-ni 12 ta-ma-lá-ki ša DUB-pì KÙ.BABBAR ku-nu-ki KÙ.GI ku-nu-ki 2 šu-uq-lá-tim ša URUDU KÙ.BABBAR ú KÙ.GI ú URUDU i-na ma-ṣa-ar-tim ku-nu-ku ša a-bi-ni um-me-a-nu É a-bi-ni e-ru-bu-ma ip-qí-du-ni-ku-um mì-ma a-nim a ma-nim ta-dí-in um-ma en-na-sú-en₆-ma um-me-a-an a-bi-ku-nu iš-tù wa-aḫ-šu-ša-na i-li-kam-ma mì-ma a-nim a-na bu-za-zu ap-qí-id um-ma bu-za-zu-ma i-na KÙ.BABBAR KÙ.GI a-ṣí-it a-bi-ku-nu ša ša-qú-lim ú-ša-qí-il₅-ma ší-tí KÙ.BABBAR 37 ma-na KÙ.BABBAR a-na a-šùr-{d}UTU-ši a-na a-šùr-{d}UTU-ši ap-qí-id a-na a-lim{ki} ú-bi-il₅-ma lu-qú-tum e-li-a-ma lu-qú-ut-ku-nu a-na ku-lu-ma-a pá-aq-da-at al-kà-ma lu-qú-ut-ku-nu le-qé-a um-ma en-na-sú-en₆-ma mì-ma lá ta-tù-ra-nim um-ma MAŠKIM ù me-er-ú PUZUR₄-a-šur-ma mì-ma lá ni-tù-ra-ku-um a-šar ta-ap-qí-du bu-za-zu ni-sí-e a-na a-wa-tim a-ni-a-tim kà-rum kà-ni-iš i-dí-ni-a-tí-ma IGI GÍR ša a-šur ší-bu-tí-ni ni-dí-in IGI a-gi-a DUMU PÚZUR-a-šur IGI ma-ṣí-ì-lí DUMU bu-zu-zi-im IGI DINGIR-pí-lá-aḫ DUMU a-šur-na-da